stanford-oval/wikipedia huggingface dataset:
פולנית
הגיית השפה וכתיבתה > עיצורים

לעיצורים הפונמיים בפולנית מספר רב של אלופונים מותנים, שאת חלקם נביא כאן:
| העיצורים> הסימון הגרפי | העיצורים> תעתיק IPA | העיצורים> הערך הפונטי |
| --- | --- | --- |
| Bb | b | נהגה כהגיית בי"ת |
| Cc | ʦ̪ | נהגה כהגיית צד"י מודרנית |
| Ćć | ʨ | נהגה טְשְ כשהלשון שטוחה כלפי בתר־המכתש (ברוסית: ч) |
| Dd | d̪ | נהגה כהגיית דל"ת |
| Ff | f | נהגה כהגיית פ"א רפה |
| Gg | ɡ | נהגה כהגיית גימ"ל |
| Hh | x | נהגה כהגיית כ"ף רפה |
| Jj | j | נהגה כהגיית יו"ד עיצורית |
| Kk | k | נהגה כהגיית כ"ף |
| Ll | l | נהגה כהגיית למ"ד |
| Łł | w | נהגה כהגיית W אנגלית |
| Mm | m | נהגה כהגיית מ"ם |
| Nn | n̪ | נהגה כהגיית נו"ן |
| Ńń | ɲ | נהגה כהגיית נו"ן ויו"ד שוואית בקירוב (כמו Ñ ספרדית) |
| Pp | p | נהגה כהגיית פ"א |
| Rr | r | נהגה כהגיית רי"ש מתגלגלת |
| Ss | s̪ | נהגה כהגיית סמ"ך |
| Śś | ɕ | נהגה כהגיית שי"ן ימנית שורקת בקירוב כשהלשון שטוחה כלפי בתר־המכתש (ברוסית: щ) |
| Tt | t̪ | נהגה כהגיית ת"ו |
| Ww | v | נהגה כהגיית בי"ת רפה |
| Zz | z̪ | נהגה כהגיית זי"ן |
| Źź | ʑ | נהגה כהגיית זי"ן גרושה בקירוב כשהלשון שטוחה כלפי בתר־המכתש (ברוסית: жж) |
| Żż | ʐ | נהגה כהגיית זי"ן גרושה בקירוב כשהלשון כפופה לאחור (ברוסית: ж) |
צרופים מיוחדים
| הסימון הגרפי | תעתיק IPA | הערך הפונטי |
| Ci/ci | ʨ | לפני תנועה אחרת ה-i אינה נהגית, והצירוף נהגה כמו Ć |
| Ch/ch | x | נהגה כהגיית כ"ף רפה |
| Cz/cz | ʈʂ | נהגה כהגיית צד"י גרושה בקירוב כשהלשון כפופה לאחור (ברוסית: тш) |
| Dz/dz | ʣ̪ | נהגה דְּזְ |
| Dz/dz | ʦ̪ | נהגה כהגיית C הנ"ל לפני עיצורים אטומים |
| Dź/dź | ʥ | נהגה דְּזְ' כשהלשון שטוחה כלפי בתר־המכתש (ברוסית: джж) |
| Dź/dź | ʨ | נהגה כהגיית Ć הנ"ל לפני עיצורים אטומים |
| Dzi/dzi | ʥ | לפני תנועה אחרת ה-i אינה נהגית, והצירוף נהגה כמו Dź קולית |
| Dż/dż | ɖʐ | נהגה כהגיית גימ"ל גרושה בקירוב כשהלשון כפופה לאחור (ברוסית: дж) |
| Ni/ni | ɲ | לפני תנועה אחרת ה-i אינה נהגית, והצירוף נהגה כמו Ń |
| Rz/rz | ʐ | נהגה כהגיית Ż הנ"ל |
| Si/si | ɕ | לפני תנועה אחרת ה-i אינה נהגית, והצירוף נהגה כמו Ś |
| Sz/sz | ʂ | נהגה כהגיית שי"ן ימנית בקירוב כשהלשון כפופה לאחור |
| Zi/zi | ʑ | לפני תנועה אחרת ה-i אינה נהגית, והצירוף נהגה כמו Ź |
| Szcz/szcz |  | נהגה שְטְשְ (כמו "יש צ'יפס") |
הגיית השפה וכתיבתה > תנועות

| התנועות> הסימון הגרפי | התנועות> תעתיק IPA | התנועות> הערך הפונטי |
| --- | --- | --- |
| Aa | [ä]  | נהגית כהגיית פתח |
| Ąą | ɔ̃ | נהגית כהגיית אוֹ מאונפף באמצע ובסוף מילה |
| Ee | [ɛ]  | נהגית כהגיית e במילה האנגלית End |
| Ęę | ɛ̃ | נהגית כהגיית אֵ מאונפף באמצע מילה, וכצירי רגיל בסוף מילה |
| Ii | [i]  | נהגית כהגיית חיריק |
| Uu | [u]  | נהגית כהגיית שורוק |
| Oo | [ɔ]  | נהגית כהגיית חולם |
| Óó | u | נהגית כהגיית שורוק |
| Yy | [ɘ]  | אין מקבילה עברית (ברוסית: ы) |
בפולנית, כביתר השפות הסלאביות האחרות, קיימת תופעת ה"ריכוך" – חנכוך הצליל. בפולנית התבצעה תופעה של "ריכוך כפול", כמו בשפות מערב-סלאביות אחרות. זהו הריכוך של "r" -> "rz", "d" -> "dz", "k" -> "c" במקומות אשר לא מתבצעים בשפות המזרח-סלאביות, לדוגמה, ביחסת המיקום:
Biblioteka -> w bibliotece
Komputer -> na komputerze
הכפילויות באופן הכתיבה מבדילות בין תצורות שונות של נטייה:
'ż'‏ 'rz' מייצגים אותו צליל, אך הראשון הופך ל 'g' בהטיות בעוד השני ל-'r'. שתי המילים może / morze נהגות זהה:
może (הוא יכול) -> mogę (אני יכול)
morze (ים) -> morskie (ימי)
'h'‏ 'ch' – הראשון משתנה ל'g' בנטיות, מקורו בדרך כלל משפות אחרות, בעיקר צ'כית, גרמנית ואנגלית.
'ó'‏ 'u', הראשון הופך ל'o' בהטיה, מקורו בתנועת 'o' ארוכה בפרוטו-סלאבית
ולודז'ימייש סמולארק

ולודז'ימייש וויצ'ך סמולארק (בפולנית: Włodzimierz Wojciech Smolarek,‏ 16 ביולי 1957 - 7 במרץ 2012) היה כדורגלן פולני ששיחק בעמדת החלוץ. לזכותו של סמולארק 60 הופעות במדי נבחרת פולין איתה השתתף במונדיאל 1982 ומונדיאל 1986. סמולארק נבחר בשנים 1984 ו-1986 ככדורגלן השנה בפולין.
ולודז'ימייש סמולארק היה אביו של אבי סמולארק, אף הוא כדורגלן מצליח.
קריירת מועדונים

סמולארק החל בשנת 1976 את קריירת הבוגרים שלו בווידזב לודז' מליגת העל הפולנית, ולמעט אפיזודה קצרה בלגיה ורשה, שיחק בווידזב לודז' במשך כמעט עשור. בתקופה זו, בה שיתף פעולה בווידזב לודז' עם זביגנייב בונייק, זכה סמואלרק בשתי אליפויות, בשנים 1981 ו-1982, ובגביע אחד בשנת 1985. בשנת 1983 סייע לווידזב לודז' להגיע לחצי גמר גביע אירופה לאלופות, כאשר כבש שער ברבע הגמר מול ליברפול שהתברר בדיעבד כשער מכריע בסיכום שני המשחקים. לודז' הודחה בחצי הגמר על ידי יובנטוס. בשנת 1986 עזב סמולארק את ווידזב לודז', לאחר שהבקיע 61 שערי ליגה ב-181 הופעות, וחתם באיינטרכט פרנקפורט, מעבר שבשנת 1986 נחשב לחריג מאחר שסמולארק קיבל אישור לעבור את מסך הברזל. בעונתו השנייה בפרנקפורט, זכה סמולארק בגביע הגרמני, לאחר ניצחון 0–1 על בוכום בגמר, בו שיחק 90 דקות. סמולארק שיחק בסך הכל שתי עונות בפרנקפורט, בהן הבקיע 13 שערים ב-63 הופעות, ובשנת 1988 עבר לפיינורד ההולנדית, שם שיחק שתי עונות, ובשנת 1990 עבר לאוטרכט, שם שיחק שש עונות והבקיע 33 שערים ב-166 הופעות. בשנת 1996 פרש סמולארק ממשחק פעיל.
קריירה בינלאומית

סמולארק החל לשחק בנבחרת פולין בשנת 1980, במשחק ידידות מול נבחרת ארגנטינה, בו הפסידה פולין בתוצאה 2-1. הטורניר הגדול הראשון בו השתתף היה מונדיאל 1982, בו היה חלק משמעותי מהישג השיא של הכדורגל הפולני, המקום השלישי במונדיאל, לאחר הפסד 0–2 לנבחרת איטליה בחצי הגמר, וניצחון 2–3 על נבחרת צרפת במשחק על המקום השלישי. סמולארק כבש שער אחד במונדיאל זה, בניצחון 1–5 בשלב הבתים על נבחרת פרו. סמולארק השתתף עם נבחרת פולין גם במונדיאל 1986, בו כבש שער ניצחון בשלב הבתים מול נבחרת פורטוגל. סמולארק ופולין הודחו במונדיאל זה בשמינית הגמר מול נבחרת ברזיל, לאחר הפסד 0–4. סמולארק המשיך לשחק בנבחרת פולין עד לשנת 1992, וסיים את הקריירה הבינלאומית עם 60 הופעות ו-13 שערים.
לאחר הפרישה

בשנת 2000 חזר סמולארק לפיינורד כמאמן נוער, תפקיד אותו ביצע במשך כמעט עשור. בשנת 2009 מונה סמולארק על ידי התאחדות הכדורגל הפולנית כאחראי על נבחרות הנוער.
מותו

ב-7 במרץ 2012 נפטר סמולארק בעיר מגוריו אלכסנדר לודז' בגיל 54.
תארים

עם וידזב לודז':
אליפות ליגת העל הפולנית (2): 1980/81, 1981/82
הגביע הפולני: 1984/85
עם איינטרכט פרנקפורט:
הגביע הגרמני: 1987/88
תארים אישיים:
כדורגלן השנה בפולין (2): 1984, 1986.
פנולוגיה (מדע)

פנולוגיה (Phenology) הוא המדע העוסק בחקר התופעות המחזוריות בטבע. התחום כולל את מעגל החיים של היצורים כמו עונת הרבייה, נדידה, ועוד; וכן עולם הצומח, הנביטה, הלבלוב והפריחה ועוד; תוך התייחסות לגורמים בסביבתם החיצונית.
בבוטניקה, הפנולוגיה היא סך כל התכונות של הצמח שקשורות למחזור החיים שלו ביחס לעונות השנה, דוגמת מועדי הפריחה וההבשלה, השרת עלים וכו', וכן התכונות הפלסטיות (הגמישות, המשתנות) של הצמח.
יחסי פורטוגל–שווייץ

| יחסי פורטוגל–שווייץ |
| --- | --- |
פורטוגל: שווייץ


פורטוגל: שווייץ
שטח (בקילומטר רבוע)
92,090: 41,277
אוכלוסייה
10,420,755: 8,937,264
תמ"ג (במיליוני דולרים)
287,080: 884,940
תמ"ג לנפש (בדולרים)
27,549: 99,017
משטר
רפובליקה: רפובליקה קונפדרטיבית

יחסי פורטוגל–שווייץ הם היחסים הדו-צדדיים והדיפלומטיים בין פורטוגל לקונפדרציה השווייצרית. באופן מסורתי, המדינות מנהלות מערכות יחסים נטולות בעיות. לאחר ההכרה הפורטוגזית בנייטרליות השווייצרית בשנת 1815, כוננו היחסים הדיפלומטיים הרגילים בין המדינות, שהוסדרו בשנת 1883 בהסכם דו צדדי.
בשווייץ חיים כ-270,000 פורטוגזים, והם קבוצת הזרים השלישית בגודלה במדינה. בפורטוגל מתגוררים כמעט 3,500 שווייצרים, מתוכם כמחצית הם בעלי אזרחות כפולה פורטוגזית-שווייצרית.
היסטוריה

הקשר המודרני הראשון בין שתי המדינות היה ביקורו של פאראצלסוס בפורטוגל בשנת 1515. מאוחר יותר ביקר חוקר הטבע מבזל לאונהרד תורנייסן בפורטוגל בשנים 1555 ו-1556. יותר ויותר שווייצרים הגיעו לפורטוגל במהלך המאה ה-18, במיוחד אנשי עסקים כמו בנקאי החצר דוד דה פורי, שהתיישב במקום בשנת 1736.
במלחמת שבע השנים בשנים 1762–1763 היו גם כוחות שווייצרים בשירות פורטוגל. עם זאת, מאמציהם הסתיימו בבושת פנים, והם הודחו לאחר חוסר משמעת גס כמו מעילה ועריקה.
פורטוגל הכירה בנייטרליות של שווייץ בשנת 1815, ולאחר מכן שתי המדינות כוננו יחסים דיפלומטיים, עליה חתמו בהסכם בשנת 1883. במהלך מלחמת העולם השנייה (1939-1945) שתי המדינות נותרו נייטרליות, והיוו מקום מקלט לפליטים באותה מידה.
בשנת 1959 שדרגו פורטוגל ושווייץ את הייצוגים ההדדיים שלהם למסרים מלאים. עם חברותם של שתי המדינות באיגוד האירופי לסחר חופשי (EFTA) משנת 1960 ואילך, היחסים הדו-צדדיים המשיכו להעמיק. במהלך המלחמה הקולוניאלית הפורטוגלית ייצגה שווייץ את האינטרסים של פורטוגל בסנגל בין 1963 ל-1975.
לאחר מהפכת הציפורנים בשנת 1974 והחזרה לאחר מכן לדמוקרטיה בפורטוגל, ביקורים רשמיים של בכירים פורטוגזים ושווייצרים התגברו משנת 1977 ואילך. לאחרונה, נשיאת שווייץ, מישלין קלמי-רה, נסעה לפורטוגל בשנת 2007, ונשיא פורטוגל מרסלו רבלו דה סוזה הגיע לאחרונה לשווייץ בשנת 2016.
דיפלומטיה

הקונסוליה השווייצרית הראשונה נפתחה בליסבון בשנת 1817. בשנת 1936 הקימה שווייץ משרד עורכי דין דיפלומטי בליסבון, שבשנת 1959 הפכה לשגרירות שווייץ בפורטוגל. פורטוגל פתחה את הקונסוליה הראשונה שלה בשווייץ בשנת 1855 בז'נבה. בשנת 1892 הוקמה בברן משלחת דיפלומטית שהפכה לשגרירות פורטוגזית בשווייץ בשנת 1959.
כלכלה

לשכת הסחר הפורטוגזית AICEP מנהלת משרד בציריך, ואילו לשכת המסחר והתעשייה השווייצרית-פורטוגזית נמצאת בליסבון. קשרי הסחר הדו-צדדיים מושפעים גם מ-270,000 פורטוגזים בשווייץ וכ-250,000 תיירים שווייצרים בפורטוגל בכל שנה. פורטוגל מדורגת במקום ה-13 בקרב שותפות הסחר בשווייץ, שווייץ מגיעה למקום ה-18 בין שותפות הסחר הפורטוגזים.
בשנת 2015 ייצאה פורטוגל סחורות ושירותים בשווי 1,513 מיליון אירו לשווייץ (2014: 1,578 מיליון אירו, 2013: 1,265 מיליון אירו, 2012: 1,083 מיליון אירו, 2011: 478 מיליון אירו), מתוכם 12.6% מזון, 11.4% מכונות וציוד, 8.9% כלי רכב וחלקי רכב ו-8.2% מכשירים אופטיים ודיוק.
באותה תקופה ייצאה שווייץ סחורות ושירותים בשווי 641.6 מיליון אירו לפורטוגל (2014: 653.6 מיליון אירו, 2013: 615.4 מיליון אירו, 2012: 664.3 מיליון אירו, 2011: 710.7 מיליון אירו), מתוכם 66.5% מוצרים כימיים-תרופתיים, 13.4% מכונות וציוד, 8.5% מכשירים אופטיים ודיוק ו-2.1% מתכות.
שתי המדינות סיכמו הסכם מיסוי כפול בשנת 1974, ועדכנו לאחרונה שינוי בפרוטוקול באוקטובר 2013.
נציגויות דיפלומטיות

פורטוגל מחזיקה בשווייץ שגרירות בברן, ו-4 קונסוליות בז'נבה, לוגאנו, סיון וציריך. מאידך, שווייץ מחזיקה בפורטוגל שגרירות בליסבון, וקונסוליה כללית בפורטו.
Sweet Harmony

"Sweet Harmony" הוא סינגל שבוצע על ידי הלהקה הבריטית The Beloved. השיר יצא לאור בשנת 1993 והוא נחשב למצליח ביותר של הלהקה.
רקע

השיר נכלל באלבום השני של הלהקה, "Conscience".
הוא נכתב על ידי מייסד וסולן הלהקה ג'ון מארש ואשתו הלנה שהייתה חברה אף היא בהרכב. בממלכה המאוחדת דורג השיר במקום השמיני, והיה ללהיט מועדונים. הוא דורג במקום השלישי באוסטריה, במקום השישי בגרמניה ושווייץ, השביעי ביוון ובמקום 10 בישראל. במצעד אירופה הוט 100 דורג השיר במקום ה-20.
ג'ון אובראיין מ-AllMusic הגדיר את השיר כנתח של סינת'פופ מגניב המצליח גם אפלולי וגם אופורי בו זמנית. לארי פליק מבילבורד ציין כי השיר מלא בניואנסי טכנו קלים, מסר לירי מרומם, והגוונים המרגיעים והחמים של הסולן ג'ון מארש מוסיפים ג'אם מענג.
השיר זכה למספר גרסאות כיסוי, בין היתר בספרדית וברוסית.
וידאו קליפ

הווידאו קליפ ל"Sweet Harmony" כולל את מארש בעירום ולצידו נשים עירומות, לרבות הדוגמנית ומגישת הטלוויזיה טס דאלי. מקור ההשראה לצילום זה הוא בעטיפת האלבום "Electric Ladyland" שהוציא ג'ימי הנדריקס בשנת 1968. בצילומים השתמשו באפקטים של הלבנה, עננים וערפל, כדי ליצור ניגודיות, בעוד המשתתפים משתמשים בזרועותיהם, רגליהם ושיערם לכסות עצמם.
הקליפ היה מועמד לפרס בחירת הקהל בטקס פרסי המוזיקה של MTV Europe בשנת 1993. נכון למאי 2022 לקליפ יש כ-27 מיליון צפיות בערוץ היוטיוב של הלהקה.
הקליפ זכה למחווה בפרק בסדרת האנימציה "ביוויס ובאטהד".
הערות שוליים

↑  24 January 1993 - 30 January 1993, באתר official charts
↑  ג'ון אובראיין, AllMusic Review by Jon O'Brien, באתר AllMusic
↑  Sinale Reviews, באתר World Radio History, מתוך מגזין בילבורד, עמוד 92, גיליון 3 באפריל 1993
↑  The Beloved Still Loved After Long Absence, מגזין Music & Media עמוד 27, פורסם במקור 30 בינואר 1993, אוחזר ב-22 בפברואר 2020
| --- | --- |
בקרת זהויות :  MusicBrainz work: 4173342f-2443-349d-adc8-7fb13089823a
פולחן מתים

שריפת קטורת במהלך סגידה לאדון גואן יו, מקדש חינגטיאן
פולחן מתים או פולחן אבות מבוסס על האמונה כי למתים יש המשך קיומי או שהם מחזיקים ביכולת להשפיע על המזל או העתיד של אלו החיים. מספר קבוצות סוגדות לאבות המשפחה הישירים; מספר קבוצות מאמינות, במיוחד הכנסייה הקתולית, סוגדות לקדושים ומתווכים עם אלוהים. בכמה תרבויות מזרחיות, אפריקאניות ואפרו-אמריקאיות המטרה של הסגידה לאבות היא להבטיח את המשך הקיום של האבות בעולם הבא, את היחס הטוב שלהם לחיים, ולעיתים לבקש את עזרתם או טובות מהם. התרומה החברתית או הלא-דתית של פולחן אבות להרבות ערכים של שארות, כיבוד אבות, נאמנות למשפחה ודברים דומים. אף על פי שהמנהג רחוק מלהיות בכל העולם, פולחן אבות נמצא בחברות בכמעט כול רמה של מורכבות פוליטית, טכנולוגית וסוציאלית, והמנהג נשאר מרכיב משמעותי בדתות מודרניות רבות.
ביהדות נאסרה העלאה באוב או לדרישה אל המתים. עלייה לקברות צדיקים לצורך בקשת משאלות כגון זיווג ופרנסה מקובלת בקרב חלק מהציבור הדתי והמסורתי, אך אנשי הלכה רבים הביעו התנגדות למנהג זה.
סקירה כללית

פולחן אבות אינו זהה לסגידה לאלוהות או אלוהויות. במספר חברות אפריקאיות האבות נתפשים כיכולים להתערב בשם החיים, לעיתים כשליחים המקשרים בין בני האדם לאלים. האבות, בתור רוחות אשר הייתה בעבר אנושיות בעצמן, הם נתפשים כיכולים להבין את צורכי אנשים יותר טוב משישות אלוהית הייתה יכולה. במספר תרבויות, הסגידה לאבות לא מתבצעת בשביל לקבל טובות מהאבות אלא בשביל לבצע את החובה המשפחתית כלפי המתים. תרבויות מסוימות מאמינות למעשה כי האבות זקוקים לקבל מנחות מהחיים, וחלק מדרכי הסגידה שלהם כוללות הצעות אוכל וחפצים.
רוב החברות אשר עוסקות בפולחן אבות לא קוראות לו כך. בעברית המילה "פולחן" נושאת בתוכה משמעות של סגידה או אהבה לישות אלוהית או לאל. אך בניגוד לכך, בתרבויות בהן נהוג פולחן אבות, לרוב אין את האמונה כי האבות הופכים לאחר מותם לאלים או ישויות אלוהיות. במקום זאת, הפולחן לאבות מכוון למטרות של לכבד את אבות המשפחה ולדאוג להם לאחר מותם ועם זאת לבקש מהם הנחיה ועזרה בחיים; בהקשר הזה, להרבה תרבויות וחברות יש מנהגים דומים. יש כאלו שיבקרו את הקבר של ההורים שלהם או קרוב משפחה אחר, יניחו על הקבר פרחים בשביל לכבד אותם, ובאותה ההזדמנות יבקשו מאבותיהם לדאוג להם ולשמור עליהם. למרות זאת, פעולות אלו לא יכולות ולא נחשבות לפולחן או סגידה. לפי משמעות זאת, המושג כיבוד המתים יהיה יותר מתאים לרוח המנהגים והאמונות, כמו בחברה הסינית ובחברות אחרות המשפעות מהבודהיזם והקונפוציאניזם.
הסהר הפורה הקדום > גולגולות מכוירות

בתרבות הכנענית היה מקובל לשמר את גולגולות אבות המשפחה ולעבוד אותן בפולחן אבות. במספר חפירות בתחומי ארץ ישראל נמצאו גולגולות מכוירות. כך למשל בחפירות ביריחו בתל יריחו נמצאו גולגולות מכוירות בטין מהתקופה הנאוליתית הקדם-קרמית, באופן שמשווה להם פני אדם כמעט-אנושי. חוקרים משערים כי שימשו לפולחן אבות.
הסהר הפורה הקדום > כיספו

במסופוטמיה היה נהוג טקס הכיספו, שבו אבות המשפחה המתים נסגדו, קיבלו מנחות מזון ומשקה וטופלו. ממצאים ארכאולוגיים חומריים במערות קבורה זוהו עם טקס זה.
הסהר הפורה הקדום > מרזח

המרזח היה טקס סעודה ומשתה פולחני קדום בתרבויות הלבנט. ממצאים טקסטואלים שונים העוסקים בו מעלים זיקה של הטקס לפולחן מתים, אך טיב הזיקה הזאת נתון במחלוקת בין החוקרים.
הסהר הפורה הקדום > בממלכת יהודה

גם במערות הקבורה מתקופת הברזל בממלכת יהודה נחשפו מנחות קבורה שכללו בעיקר נרות, קערות, גביעים, בקבוקים, כפיות ופכים, ובמספרים מועטים יותר גם קנקנים, פיטסים, סירי־בישול וקדרוֹת; כלי החרס הונחו כנראה מלאים במוצרי מזון, משקאות, בשמים ושמני־סיכה. כן נמצאו על הנפטרים תכשיטים, תליונים, קמעות, חותמות ופרטי לבוש, וסיכות־רכיסה שנמצאו מלמדות גם הן על כך שהנפטרים נקברו (בקבורה פתוחה – ללא כל כיסוי) לבושים. תפיסת המשכיות קיום המתים חייבה ביקור בקברים ואספקה שוטפת ומתמשכת של מזון ומשקה על ידי בני המשפחה. המזון והבשר הטרי שסופקו לנפטרים מכונים "זבחי מתים", שחלקם נאכל על־ידי החיים לכבוד המתים, וחלקם הוגש למתים. מנהגים אלה דומים למנהגים שננהגו במזרח הקדום כולו.
אפריקה

פולחן אבות הוא מנהג נפוץ במיוחד ברחבי אפריקה, והוא הבסיס למספר גדול של דתות. לרוב בדת ישנה איזושהי ישות אלוהית גדולה, אך למרות זאת המאמינים לרוב מקריבים ומתפללים לאבות מסוימים אשר הפכו למעין אלים קטנים בעצמם. פולחן אבות נשאר נפוץ בקרב אפריקאים רבים, לפעמים מונהג ביחד עם דתות מאומצות כגון הנצרות בניגריה, והאסלאם בחלק גדול של אפריקה.
אפריקה > מדגסקר

פולחן אבות נפוץ במיוחד ברחבי האי מדגסקר. לפי הערכות מסוימות כמחצית מאוכלוסיית האי מבצעת פולחן אבות, אשר לרוב נועד ליצרו קשר בין החיים לרָזַאנָא (בפירוש מילולי במלגשית: האבות). הפולחן הנפוץ לאבות בארץ זאת הוביל לבנייה נרחבת של מבני קבורה. וכמו כן, הוביל הפולחן לחגיגות הפאמאדיהאנה. הפאמאדיהאנה הוא מאורע אשר חוגגים בו את זכר האבות האהובים של האדם, איחוד עם המשפחה והקהילה וכמו כן נהנים מהאווירה של החג. האנשים אשר מאמינים בכך נוטים להאמין כי קיום הטקסים הללו והפולחנים מבטיח התערבות של האבות לטובת החיים שלך. לעומת זאת, מזל רע משויך לאבות אשר שכחו אותם או לא קיימו את הטקסים לכבודם. מחוות יום יומיות לכבוד האבות כוללות ביניהן זריקה של הכוס הראשונה מבקבוק של רום לפינת החדר הקרובה ביותר, בשביל לתת לאבות את חלקם.
רומא העתיקה

הרומאים, כמו חברות רבות בים התיכון, החשיבו את הגופות כמקור לזיהום. במהלך התקופה הקלאסית של רומא הגופות לרוב נשרפו, והאפר מוקם בקטקומבה מחוץ לחומות העיר. חלק גדול מחודש פברואר היה מוקדש לפולחן אבות, בעיקר פסטיבל באורך של תשעה ימים אשר נחוג בפברואר, ומטרתו הייתה כיבוד האבות של המשפחה וסגידה אליהם. המשפחה בקרה את בית הקברות וחלקה יין ועוגות. גם בצורה של קורבן לאבות המשפחה וגם כאוכל לעצמם. משפחות האצולה הרומאיות נהגו להציג תמונות של המתים בביתם. מקורות מסוימים מצביעים על כך שתמונות אלו היו למעשה פסלים, בעוד אחרים מצביעים על כך שהיו מסכות מוות. מסכות אלו, אשר היו עשויות משעווה והוכנו לאחר מות האדם, היוו חלק מטקס הקבורה של האציל הרומאי.
מזרח אסיה

פולחן האבות נפוץ במיוחד ברחבי מזרח אסיה, ומהווה חלק משמעותי מהתרבות והדת בחלקים גדולים ממנה.
מזרח אסיה > קוריאה

בקוריאה, נהוג להתייחס לפולחן האבות בשם בכללית "ג'ריה" (הנגול: 제례; הנג'ה: 祭禮) או "ג'סה" (הנגול: 제사; הנג'ה: 祭祀). דוגמאות בולטות למנהגים אשר נכללים תחת הקטגוריה ג'ריה הם "מונמיו ג'ריה" ו"ג'ונגמיו ג'ריה", אשר מבוצעים בכל שנה לכיבוד מלומדים קונפוציוניסטיים ומלכים מהזמן העתיק. הטקס אשר מכבד את מותו של אדם מהמשפחה נקרא "צ'אריה" (הנגול:차례), ועודנו מתקיים בידי אנשים בקוריאה. רוב הבודהיסטים בקוריאה והקתולים מבצעים טקסים לכבוד המתים, אף על פי שפרוטסטנטים לרוב לא. למרות זאת, הכנסייה הקתולית אסרה על טקסים אלו בשנת 1939.
מזרח אסיה > יפן

האובון (קאנג'י: お盆) לעיתים פשוט בון (盆) הוא פסטיבל בודהיסטי הנחגג ביפן ומחוצה לה, בקהילות יפניות גדולות (לדוגמה בהוואי, ארגנטינה וארצות הברית). הפסטיבל הוא סוג של פולחן מתים השואב הן מהבודהיזם והן מתורתו של קונפוציוס, בו חולקים היפנים כבוד לאבות המשפחה המתים. הבון נחגג ביפן מעל 500 שנה וכולל עלייה לרגל לקבר המשפחתי או למקדש האבות (לרוב בבית המשפחה) ובאופן מסורתי גם ריקוד טקסי. הבון התפתח להיות פסטיבל וחג משפחתי, בו נפגשים בני המשפחה המורחבת לסעודה משותפת ונתינת מנחה למת.
תאריך החג נקבע לפי לוח שנה ירחי, ביום החמש עשרה בירח השביעי.
מזרח אסיה > אינדונזיה

פולחן המתים הוא מרכיב מרכזי בחיי בני שבט הטוראג'ה באינדונזיה. הם בונים מבנים דמויי סירה גדולה המיועדים לרוחות האבות הקדומים. טקס הלוויה הוא אירוע שמח, משום שהנפטר מתחיל בתהליך ההצטרפות לרוחות האבות הקדומים.
ראו גם

גולגולת מכוירת
אובון
טוראג'ה
מרזח (טקס)
פולחן קברי קדושים
ליל כל הקדושים (האלווין)
יום המתים
הערות שוליים

↑  "יריחו", בתוך: אפרים שטרן ואחרים, האנציקלופדיה החדשה לחפירות ארכיאולוגיות בארץ ישראל, בהוצאת החברה לחקירת א"י ועתיקותיה, משרד הביטחון וכרטא, 1992, כרך 2, עמ' 734-735
↑  Nicola Laneri, "Sensing the ancestors", in: Kiersten Neumann, Allison Thomason, (eds.), The Routledge Handbook of the Senses in the Ancient Near East, Routledge, 2021, p. 400. doi:10.4324/9780429280207
↑  Philip J. King, the "Marzēaḥ": Textual and Archaeological Evidence, Eretz-Israel 20, 1989, עמ' 98*–99*
↑  גבריאל ברקאי, "קברים וקבורה ביהודה בתקופת המקרא", בתוך: איתמר זינגר (עורך), קברים ונוהגי קבורה בארץ-ישראל בעת העתיקה, יד יצחק בן־צבי והחברה לחקירת ארץ־ישראל ועתיקותיה, 1994, עמ' 151–152
↑  ספר תהילים, פרק ק"ו, פסוק כ"ח
1 2  גבריאל ברקאי, "קברים וקבורה ביהודה בתקופת המקרא", בתוך: איתמר זינגר (עורך), קברים ונוהגי קבורה בארץ-ישראל בעת העתיקה, יד יצחק בן־צבי והחברה לחקירת ארץ־ישראל ועתיקותיה, 1994, עמ' 153
↑  Madagascar's dance with the dead, BBC, ‏16 August 2008
| --- | --- |
בקרת זהויות :  NLI: 987007294731505171  BnF: cb11932366q (data)  GND: 4068478-7  LCCN: sh85004848  LNB: 000197088  NDL: 00571452  NKC: ph541624  SUDOC: 027237923 
גולגולת מכוירת מיריחו. בעיניים שיבוץ של קונכית פי הכושי
טקס קבורה מחדש במדגסקר
פירוט של טקס קבורה מהמאה ה-2 על סרקופג רומאי
מזבח קוריאני לכבוד ביצוע ה"ג'סה"
מנחת אורז בודהיסטי למתים בבית קברות על הר קוׂיַה שביפן
מנילה

ערך זה עוסק בעיר מנילה. אם התכוונתם למשמעות אחרת, ראו .
מפת מנילה והסביבה
מנילה (בפיליפינית: Lungsod ng Maynila, "לונגסוד נג מיינילא") היא בירת הפיליפינים, שוכנת על חופו המערבי של האי לוזון, הגדול באיי המדינה, על גדות הנהר פסיג וחוף מפרץ מנילה. בעיר מתגוררים כ-1.6 מיליון תושבים, מה שמציב אותה כעיר השנייה בגודלה בפיליפינים אחרי קזון סיטי, שנמצאת במטרופולין שלה. במטרופולין שלה, המהווה מחוז בפני עצמו, מתגוררים כ-11 מיליון תושבים, והוא מהמטרופולינים המאוכלסים ביותר בעולם. באזור האורבני שסובב את המטרופולין של העיר מתגוררים כ-21 מיליון תושבים.
מנילה היא מרכז הפעילות הכלכלית והתרבותית של המדינה. כמחצית מתעשיית האי לוזון מרוכזת בה. מצויים בה מפעלי טקסטיל, הוצאות ספרים, תעשיית מזונות, צבעים, תרופות, אלומיניום, תבלינים, טבק, קוקוס, עץ ועוד. יש בה עשרות מוסדות להשכלה גבוהה, בהם אוניברסיטת סנטו תומאס, העתיקה ביותר בפיליפינים, שנוסדה ב-1611.
מצפון-מזרח למנילה שוכנת קזון סיטי. שתי הערים ביחד עם ערים נוספות באזור יוצרות מטרופולין ענקית. שתי הערים התחלפו ביניהן בתפקיד בירת המדינה: מנילה הייתה הבירה מ-1946 עד 1948, מאותה שנה ועד 1976 הייתה הבירה קזון סיטי, ואז חזרה מנילה להיות הבירה. רוב תושביה של העיר הם פיליפינים, אך יש בה גם מיעוט גדול של סינים, המהווים כעשירית מהאוכלוסייה.
היסטוריה

ראשיתה של העיר במאחז מוסלמי, שהוקם כדי לגבות דמי מעבר משייטי הפסיג. הספרדים כבשו את האזור ב-1571 והקימו את מבצר אינטרמורוס (בתוך החומות) - גרעינה העתיק של העיר. הם שלטו בה עד 1898, ואז נכבשה על ידי ארצות הברית, לאחר שהצי האמריקני הביס את הצי הספרדי במפרץ מנילה. אותו מפרץ עצמו היה כעבור כ-50 שנה זירתו של אחד הקרבות המרים בין ארצות הברית ליפן במלחמת העולם השנייה: חיל המצב האמריקני באי קורגידור שבכניסה למפרץ עמד חמישה חודשים בהתקפות יפניות עזות ביותר, עד שנכנע במאי 1942.
את התוכנית האדריכלית לעיר המודרנית הכין ב-1900 האדריכל האמריקאי דניאל ברנהם (Daniel Burnham), לאחר ניסיונו הרב בשיקגו ובוושינגטון. בשנת 1908 בעיר הוקמה אוניברסיטת הפיליפינים.
במאי 2001 הכריזה הנשיאה החדשה של הפיליפינים על מנילה כעיר "במצב של מרד" בשל פעילות תומכי הנשיא המודח באזור. היא הוציאה צו המעניק זכויות נרחבות לכוחות הצבא, לפיכך יש להימנע מנוכחות בהתאספויות פומביות גדולות בעיר.
גאוגרפיה

העיר בנויה סביב נהר הפסיג, שחוצה אותה לשניים. במרוצת השנים נהיה הנהר מזוהם בגלל ההתפתחות התעשייתית של העיר, וחיים לא מסוגלים להתפתח בו. מנילה עצמה מחולקת ל-16 מחוזות, כאשר שמונה מהם נמצאים מצפון לנהר ושמונה מדרומו. כל המחוזות פרט לאחד (Port Area) היו פעם ערים עצמאיות, וחלק מהם עדיין שומרים על עצמאות מסוימת.
מנילה היא העיר הצפופה בעולם. שטח העיר הוא 38.52 קילומטר מרובע, ועם יותר מ-11 מיליון תושבים מגיעה צפיפות האוכלוסייה במנילה ל-43,258 נפשות לקילומטר מרובע.
אקלים

מזג האוויר במנילה הוא טרופי, כלומר חם ולח. במנילה יש שתי עונות: יבשה וגשומה. העונה היבשה נמשכת מדצמבר עד מאי, והגשומה מיוני עד נובמבר. החודשים החמים ביותר הם אפריל ומאי, לפני בוא הגשמים הראשונים. הטמפרטורה הממוצעת במנילה היא 27 מעלות צלזיוס. אחוזי הלחות נעים בין 70% באפריל ל-85% בספטמבר. כמות הגשם השנתית היא בסביבות 2,100 מ"מ.
האי לוזון הוא מקום בו פוגעים טייפונים רבים, בעיקר בעונה הגשומה. שיטפונות גדולים עלולים לחסום עורקי תחבורה ראשיים. בנוסף, קיימים בפיליפינים הרי געש רבים. בשנים 1991 ו- 1993 התפרץ הר הגעש פינטובו, הנמצא מצפון למנילה, וגרם להרס רב. גם רעידות אדמה מתרחשות באזור זה.
כלכלה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
כלכלה > תיירות

מדי שנה פוקדים את העיר כמיליון תיירים, המבקרים בין היתר בעיר העתיקה אינטראמורוס, בפארק האוקיינוס של מנילה, בבינונדו (צ'יינה טאון) בארמון מאלאקניינג ובגנים שבסביבתו ובגן החיות של מנילה.
נמל התעופה הבינלאומי נינוי אקינו הממוקם בדרום מטרופולין מנילה משרת את העיר.
החל משנת 1975 פועלת מערכת של מטרופולין מנילה.
בשנת 1991 נפתח פארק שעשועים סטאר סיטי.
הערות שוליים

↑  אתר דמוגרפיה: האזורים האורבניים של העולם
| --- | --- |
בקרת זהויות :  NLI: 987007561800605171  BNE: XX452463  BnF: cb119450586 (data)  GND: 4037344-7  ISNI: 0000 0003 9717 5415  LCCN: n79056525  MusicBrainz: dcdf2469-1d20-4378-a2a2-f5f462fcc873  NARA: 10044833  NDL: 00629285  NKC: ge138763  SUDOC: 026392186  VIAF: 122695754   WorldCat (עם VIAF): 122695754
דן גבע

| --- | --- |
אין תמונה חופשית
 לידה:  1964 (בן 60 בערך) 
 מדינה:  ישראל 
 מקום לימודים:  בית הספר סם שפיגל לקולנוע ולטלוויזיה 
 פרופיל ב-IMDb
 
דן גבע (נולד ב-1964) הוא במאי וצלם קולנוע תיעודי.